- 2 ካዎታ ማፃፋ
- <
- 1
- >

2 ካዎታ ማፃፋ
ጋꬃ ቆፋ
ናምአንꬆ ካዎታ ማፃፋይ፥ 1 ካዎታ ማፃፋፔነ ሳሜላ ማፃፋፔ ካልድ ፃፈትዳ ማፃፋ። ሀ ማፃፋን ኤልሳነ ኤልያሳ ታርከይ ዳሮ ቆንጭድ ፃፈትስ። ሀ ማፃፋይ፥ ይሁዳ ታርከ ዳርስድ ኦድኮካ፥ እስራኤለይ ኩመꬅ ꬋያና ጋካናዉ ይሁዳነ እስራኤለ ካዎታ ታርከ አꬅ አꬅ ደንꬅድ ኦዴስ።
2 ካዎታ ማፃፋ ናምኡ ዋና ዋና ክፍለታን ሻክድ በአናዉ ዳንዳኤቴስ።
1. ክርስቶስ የለታናፐ ስን 900 ላይꬃ ባጋፈ ዶምድ፥ ክርስቶስ የለተናፐ ስን 722 ላይꬃን ፑደሀ ባጋ ካዎተꬃይ ኩንዳና ጋካናዉ ደእያ ናምኡ ካዎተꬃታ ታርከ (ሸም 1-17)።
2. እስራኤለ ካዎተꬃ ኩንደꬃፔ ብድ፥ ክርስቶስ የለታናፔ ስን 586 ላይꬃን ካዎይ ናቡካዳናፆሬይ የሩሳላመ ካታማ ኦይክድ ꬋይስዳ ዎደ ጋካናዉ ደእያ ይሁዳ ካዎተꬃ ታርከ (ሸም 18-25)።
ሀ ꬋዮ ኡባይ እስራኤለ ቦላ ይዳ ጋሶይ፥ ይሁዲነ እስራኤለ አሳይ ሄሳዳካ ኤንታ ካዎት ፆሳስ አማነተꬃ አግዳ ግሾሳ። የሩሳላመ ካታማይ ላለትዳይነ ይሁዳ አሳፐ ዳሮ ባጋይ ባንታ ቢታፈ በትዳይ ሄሳ ጋሶና።
“ጎዳይ ሀንቀትዳ ግሾ፥ የሩሳላመ አሳ ቦላነ ይሁዳ አሳ ቦላ ሀይስ ሀንስ፤ ዉርሰꬃን እ፥ ኤንታ ባ ስንꬃፈ ድግስ።”
2 ካዎታ ማፃፋ ዳሮ ኤረትዳ ናበይ፥ ኤልያሳ በሳን ደንድዳ ኤልሳ።
ማፃፋ አይፈ ቆፋታ
ኤልያስ እስራኤለ ካዋ አካዛ ቦርስ (1:1-18)
ናብያ ኤልሳ (2:1—8:15)
ይሁዳነ እስራኤለ ካዎታ (8:16—16:20)
እስራኤለ ካዋ ሆሰነ ፑደሀ ካዎተꬃ ኩንደꬃ (17:1-41)
ይሁዳ ካዋ ህዝቅያሳነ አሶረ ኦይከተꬃ (18:1—20:21)
ኢታ ግድዳ ይሁዳ ካዎ ምናሰነ አሞፀ (21:1-26)
እዮስያሳ አይሱዋነ ህገ ማፃፋ (22:1—23:30)
ዉርሰꬃ ይሁዳ ካዎታ (23:31—24:20)
ባብሎነ ድኡዋነ የሩሳላመ ኩንደꬃ (25:1-30)
1
ኤልያሳነ ካዋ አካዝያሳ
1 አካብ ሀይቅዳፐ ጉየ፥ ሞአበ አሳይ እስራኤለ ቦላ ደንድዶሶና።
2 ሄ ዎደ ካዎይ አካዝያስ ሳማረ ካታማ ቦላ ደእያ ፖቅያ ባራንዳፈ ኩንድድ ደሸትስ። ሄሳ ግሾ አሳታኮ፥ “ብድ፥ ታኒ ሀ ሀርግያፈ ፓፃነኮ ፓፆናኮ ኤቅሮና ፆሳ ብኤል-ዘቡላ አነ ኦይችተ” ያግድ ኪትስ።
3 ሽን ጎዳ ኪታንቾይ ተስባ አድያ ኤልያሳ ሀይሳዳ ያግስ፤ “ፑደ ባዳ፥ ሳማረ ካዎይ ኪትዳ አሳታራ ጋሄታዳ፥ ‘ህንተ ኤቅሮና ፆሳ ብኤል-ዘቡላ ኦይቻናዉ ብዳይ፥ እስራኤለን ፆሲ ꬋይነዬ?’ 4 ጎዳይ ሀይሳዳ ያጌስ፤ ‘ካዋዉ፥ ኔኒ ሀይቃናፐ አትሽን፥ ሀ ዝንእዳ ሂፃፐ ደንዳካ’ ያጌስ” ያጋ። ሄሳ ግሾ፥ ኤልያስ ብድ ኤንታዉ ኦድስ።
5 ኪተትዳ አሳት ካዋኮ ጉየ ስምን፥ “አይስ ስምደቲ?” ያግድ ኤንታ ኦይችስ።
6 ኤንቲ፥ “እስ አደይ ኑራ ጋሄታናዉ ይድ፥ ህንተና ኪትዳ ካዋኮ ስሚድ፥ ሀይሳዳ ያግድ ኦድተ። ጎዳይ ኔኮ፥ ‘ኤቅሮና ፆሳ ብኤል-ዘቡላ ኦይቻናዉ ኔኒ አሰ ኪተይ፥ እስራኤለን ፆሲ ꬋይነዬ? ሄሳ ግሾ፥ ኔኒ ሀይቃናፐ አትሽን፥ ሀ ዝንእዳ ሂፃፐ ደንዳካ’ ያጌስ” ያግዶሶና።
7 ካዎይ፥ “ህንተራ ጋሄታናዉ ይድ፥ ሀይሳ ህንተዉ ኦድዳ አደይ አይ መላ አሴ?” ያግድ ኦይችስ።
8 ኤንቲ፥ “እክሰፐ ኦሰትዳ ማኦ ማእድ፥ ባ ፄሳን ዳፎ ዳንጬስ” ያግድ ዛርዶሶና።
ካዎይ፥ “ሄስ ተስባ አድያ ኤልያሳ” ያግስ።
9 ሄሳፈ ጉየ፥ ካዎይ እስ ቶራ ሞጮና እሻታሙ ዎታዳረታራ ኪትስ። ቶራ ሞጭናይ ደረ ሁጰን ኡትዳ ኤልያሳኮ ከይድ፥ “ፆሳ አሶ፥ ካዎይ ነና፥ ዱገ ዎꬋዳ ሃያ” ያጌስ።
10 ሽን ኤልያስ ቶራ ሞጮናኮ፥ “ታኒ ፆሳ አስ ግድኮ፥ ታም ሳሎፐ ዎꬍድ፥ ነናነ ነ ዎታዳረታ ሞ” ያግድ ዛርስ። ታም ሳሎፐ ዎꬍድ፥ እያነ እያ ዎታዳረታ ምስ።
11 ካዎይ ሀራ ቶራ ሞጮና እሻታሙ ዎታዳረታራ ኤልያሳኮ ኪትስ። ቶራ ሞጮናይ ኤልያሳኮ፥ “ፆሳ አሶ፥ ካዎይ ነና ዱገ ዎꬋዳ ሃያ” ያጌስ።
12 ኤልያስ፥ “ታኒ ፆሳ አስ ግድኮ፥ ታም ሳሎፐ ዎꬍድ፥ ነናነ ነ ዎታዳረታ ሞ” ያግስ። ፆሳ ታም ሳሎፐ ዎꬍድ፥ እያነ እያ ዎታዳረታ ምስ።
13 ካዎይ ሄꬓንꬆ ሀራ ቶራ ሞጮና እሻታሙ ዎታዳረታራ ኤልያሳኮ ኪትስ። ቶራ ሞጮናይ ኤልያሳኮ ብድ፥ እያ ስንꬃን ጉልባትድ፥ “ፆሳ አሶ፥ ሀያና ታውነ ታራ ደእያ አሳስ ቃታ፤ ኑ ሸምፑዋ ሀይቆፐ አሻ። 14 ሄኮ፥ ታም ሳሎፐ ዎꬍድ፥ ካሰ ናምኡ ቶራ ሞጮናታነ ኤንታ ዎታዳረታ ምስ። ሽን ሀእ ታዉ ቃታ!” ያግድ ዎስስ።
15 ጎዳ ኪታንቾይ ኤልያሳኮ፥ “ያዮፋ! እያራ ዱገ ዎꬋ” ያግስ።
ኤልያስ ደንድድ፥ እያራ ካዋኮ ዱገ ብስ። 16 “ጎዳይ ሀይሳዳ ያጌስ፤ ‘እስራኤለን ፆሲ ꬋይነ፥ ኔኒ ኤቅሮና ፆሳ ብኤል-ዘቡላ ኦይቻናዉ አሰ ኪትዳይ? ኔኒ ሀይሳ ኦꬅዳ ግሾ፥ ሀይቃና! ነ ዝንእዳ ሂፃፐ ደንዳካ’ ” ያጌስ።
17 ኤልያስ ኦድዳ ፆሳ ቃላዳ አካዝያስ ሀይቅስ፤ አካዝያሳስ አደ ናእ ባይና ግሾ፥ እያ እሻይ እዮራም እያ በሳን ካዎትስ። ሄስ ሀንዳይ እዮሳፈፃ ናአይ እዮራም ይሁዳን ካዎትዳ ናምአንꬆ ላይꬃና። 18 አካዝያስ ኦꬅዳ ሀራባ ኡባይ እስራኤለ ካዎታ ታርከ ማፃፋን ፃፈትድ ደኤስ።

- 2 ካዎታ ማፃፋ
- <
- 1
- >

© 2024 TWFTW