- ማርቆሳ ዎንገላ
- <
- 9
- >

9
የሱሳ ማላይ ላመትስ
(ማቶ 17:1-13፤ ሉቃ 9:28-36)
1 የሱሲ ኤንታኮ፥ “ታኒ ህንተዉ ቱማ ኦዳይስ፤ ፆሳ ካዎተꬃይ ዎልቃራ የይሳ በኦና ሀይቆና እስ እስ አሳት ሀይሳን ደኦሶና” ያግስ።
2 የሱሲ ኡሱፑን ጋላሳፐ ጉየ፥ ባራ ጰፅሮሳ፥ ያይቆባነ ዮሃንሳ ኤክድ፥ ኤንታ ፃላላ ግታ ዙማ ቦላ ከስድ ኤንታ ስንꬃን ላመትስ። 2 ጰፅ 1:17-18. 3 እያ ማኦይካ ጶልስ፤ ሳአን ማኦ ሜጭያ ኦንካ ጌሻናዉ ዳንዳኦናይሳ መላ ዳሮ ቦፅስ። 4 ሄ ሄꬑ ታማረት፥ ኤልያስነ ሙሰይ የሱሳራ ኦደትሽን በእዶሶና።
5 ጰፅሮስ የሱሳ፥ “አስታማርያዉ፥ ኑኒ ሀይሳን ደኤይስ ኑስ ሎኦ፤ ኑ ሄꬑ ሻቃራታ እሱዋ ነዉ፥ እሱዋ ሙሰስ፥ ቃስ እሱዋ ኤልያሳስ ሻቃራና” ያግስ። 6 እያራነ ሀንኮታራ ዳሮ ያይዳ ግሾ እ አይ ግያኮካ ኤርቤና።
7 ሄሳፈ ጉየ፥ ሻራይ ይድ ኤንታ ካምን ሻራፐ፥ “ሀይስ ታ ዶስያ፥ ታ ናኣ፥ እ ገይሳ ስእተ” ግያ ቃላይ ይስ። 8 ኤለስድ ኤንቲ ዩሽ አꬅድ ፄልያ ዎደ፥ የሱሳፐ አትሽን፥ ሀራ ኦናካ ባንታ ማታን በእቦኮና። ማቶ 3:17፤ ማር 1:11፤ ሉቃ 3:22.
9 ኤንቲ ዙማ ቦላፈ ዎꬍሽን፥ የሱሲ ኤንታኮ፥ “አሳ ናአይ፥ ሀይቆፐ ደንዳና ጋካናዉ፥ ህንተ በእዳባ ኦደስካ ኦዶፕተ” ያግድ ኪትስ።
10 እ ኪትዳይሳ ኤንቲ፥ “ኤሮ” ግድ፥ “ሀ ሀይቆፐ ደንዶ ጉሳይ ዎይጉሰ” ግድ፥ ባንታ ግዶን ኦደትዶሶና።
11 ኤንቲ ዛሪድ፥ “ህገ አስታማረት፥ ‘ኤልያስ ኮይሮትድ ያናዉ በሴስ’ አይስ ጎና?” ያግድ ኦይችዶሶና። ምልክ 4:5፤ ማቶ 11:14.
12 የሱሲ ዛሪድ “ኤልያስ ኮይሮትድ ይድ፥ ኡባባ ጊግሴስ፤ ያትን፥ ጌሻ ማፃፋን፥ ‘አሳ ናእ ዳሮ ዋየታና፤ እፀታና’ ያግድ አይብስ ፃፈትዴ? 13 ሽን ታኒ ህንተዉ ኦዳይስ፤ ኤልያስ ይስ፤ ቃስ እያባይ ጌሻ ማፃፋን ፃፈትዳይሳዳ፥ አሳይ እያ ቦላ ባንታ ኮይዳባ ኦꬅዶሶና” ያግስ።
ቱና አያን ኦይክዳ ናአ
(ማቶ 17:14-21፤ ሉቃ 9:37-43)
14 የሱሲ፥ ጰፅሮስ፥ ያይቆብነ ዮሃንስ ሀንኮ እያ ታማረታኮ ስሚድ ያ ዎደ፥ ዳሮ አሳይ ኤንታ ዩሹዋን ኤቅዳይሳታነ ህገ አስታማረ ግድዳ ጉꬃ አሳት ኤንታራ ፓላመይሳ በእዶሶና። 15 ሄ ዳሮ አሳይ የሱሳ በእዳ ዎደ ማላለትድ፥ ኤለስድ እያኮ ዎፅ ይድ፥ እያ ሳሮꬅዶሶና። 16 የሱሲ ባ ታማረታኮ፥ “ኤንታራ አይ ፓላሜቲ?” ያግድ ኦይችስ።
17 ሄ ዳሮ አሳ ግዶፈ እስ ኡራይ ዛሪድ፥ “አስታማርያዉ፥ ታ ናኣ ቦላ ኦደተꬅ ድግያ ቱና አያናይ ደእያ ግሾ፥ እያ ኔኮ ኤካዳ ያስ። 18 ሀ ቱና አያናይ እያ ኦይክያ ዎደ ኡባን፥ እያ ሾጭ የጌስ፤ እያ ዶናራ ጎፖንቶይ ዬስ፤ ቃስ አቸ ጋርጭሴስ፤ አሳተꬃይካ ምኔስ። እያፐ ሀ ቱና አያና ከሳና መላ፥ ነ ታማረታስ ኦዳስ፥ ሽን ከሳናዉ ዳንዳእቦኮና” ያግስ።
19 የሱሲ ዛሪድ ኤንታኮ፥ “አማኖና ሀ ዎድያ አሳዉ! ታኒ ህንተራ አዉደ ጋካናዉ ዳኔ? ቃስ ህንተና አዉደ ጋካናዉ ዳንዳአኔ? ናኣ ታኮ ሃ ኤክ ዪተ” ያግስ። 20 ኤንቲ ናኣ እያኮ ኤህዶሶና፤ ሄ ቱና አያናይ የሱሳ በእዳ መላ ናኣ ኮኮርስስ፤ ናአይ ሳአን ኩንድድ፥ ዶናራ ጎፖንቶይ ቶፉ ግሽን ጎንዶረትስ። 21 የሱሲ ሄ ናኣ አዋኮ፥ “ሀይስ ነ ናኣ ኦይኮሳፐ አይ መላ ዎደ ግዳኔ?” ያግድ ኦይችስ።
ናኣ አዋይ፥ “እ ጉꬃን ደእሽን ኦይክስ። 22 እያ ዎꬋናዉ ዳሮ ዎደ ታማንነ ሃꬃን የጌስ፥ ሽን ነ ዳንዳእኮ፥ ኑስ ቃታርክ፥ ኑና ማዳርክ” ያግስ።
23 የሱሲ እያ፥ “ ‘ኔኒ ዳንዳእኮ ጋይ?’ አማንያ ኦደስካ ኡባባይ ዳንዳኤቴስ” ያግስ።
24 ኤለስድ ናኣ አዋይ ባ ቃላ ꬎቁ ኦꬅድ፥ “ታኒ አማናይስ፥ ሽን ጉጃ አማናናዳ ታና ማዳርክ” ያግስ።
25 የሱሲ አሳይ ዳር ዳር በይሳ በእድ፥ ቱና አያና፥ “ሀ ቱለነ ሙመ አያናዉ፥ ሀ ናኣፐ ከያ ጋዳ ነና ታ ኪታይስ፤ ቃስ ናምአንꬆ እያን ገሎፓ” ያግስ።
26 ሄ ቱና አያናይ ዋስድ፥ ናኣ ዳሮ ኮኮርስድ፥ እያፐ ከይስ። ናአይ ሀይቅዳ ዳንን፥ ዳሮ አሳይ፥ “ናአይ ሀይቅስ” ያግዶሶና። 27 ሽን የሱሲ ናኣ ኩሽያ ኦይክድ ደንꬅን፥ ናአይ ደንድ ኤቅስ።
28 የሱሲ ሶ ገልዳይሳፈ ጉየ፥ እያ ታማረት፥ “ኑኒ ሄ ቱና አያና ከሳናዉ አይስ ዳንዳእቦኮ?” ያግድ የሱሳ ዱማ ኦይችዶሶና።
29 የሱሲ ዛሪድ፥ “ሄሳ መላይ ዎሳፐነ ፆማፐ አትሽን፥ ሀራባን ከያናዉ ዳንዳኤና” ያግስ።
የሱሲ ባ ሀይቁዋባ ዛሪድ ኦድስ
(ማቶ 17:22-23፤ ሉቃ 9:43-45)
30 ኤንቲ ሄ በሳፈ ደንድድ፥ ጋልላራ አꬍድ ብዶሶና፤ የሱሲ ባ ደእያሱዋ ኦንካ ኤራና መላ ኮይቤና። 31 እ ባ ታማረታኮ፥ “አሳ ናኣ፥ አስ አሳስ አꬅድ እማናነ ዎꬋና፤ እ ሄꬑ ጋላሳፐ ጉየ፥ ሀይቆፐ ደንዳና” ያግድ ታማርሴስ።
32 ሽን ኤንታዉ እ ገይስ ገልቤና፤ ቃስ እያ ኦይቻናዉካ ያይዶሶና።
ኡባፈ አይ ኦኔ?
(ማቶ 18:1-5፤ ሉቃ 9:46-48)
33 ኤንቲ ቅፍርናሆማ ካታማ ብድ ሶ ገልዳይሳፈ ጉየ፥ የሱሲ ኤንታኮ፥ “ኦገን አይ ኦደቴቲ?” ያግድ ኦይችስ። 34 ሽን ኤንቲ፥ “ኑ ግዶን ኡባፈ አꬋናይ ኦኔ?” ያግድ ፓላምዳ ግሾ፥ ስእ ግዶሶና። ሉቃ 22:24. 35 የሱሲ ኡትድ፥ ታማነ ናምኡ ታማረታ ፄግድ፥ “ኦንካ ስን አꬋናዉ ኮይኮ፥ ኡባፈ ጉየ አꬍድ፥ ኡባስ አይለ ግዳናዉ በሴስ” ያግስ። ማቶ 20:26.
36 እስ ጉꬃ ናኣ ኤክድ፥ ኤንታ ግዶን ኤስስ፤ ሄ ጉꬃ ናኣ እድምድ ኤንታኮ፥ 37 “ሀይሳ መላ ጉꬃ ናይታፐ እሱዋ ታ ሱንꬃን ሞክያ ኦንካ ታና ሞኬስ፤ ቃስ ታና ሞክያ ኦንካ ታና ኪትዳይሳካ ሞኬስፐ አትሽን፥ ታ ፃላላ ሞከና” ያግስ። ማቶ 10:40፤ ሉቃ 10:16፤ ዮሀ 13:20.
ኑና እፆናይ ኑ ባጋ
(ሉቃ 9:49-50)
38 ዮሃንስ፥ “አስታማርያዉ፥ እስ አስ ነ ሱንꬃን ቱና አያናታ ከስሽን ኑኒ በእድ፥ ኑ ባጋ ግዶና ግሾ፥ እያ ድግዳ” ያግስ።
39 ሽን የሱሲ፥ “ኦንካ ታ ሱንꬃን ፆሳይ ኦꬅያ ማላታታ ኦꬅድ፥ ኤለስድ ታ ቦላ ኢታባ ኦደታናዉ ዳንዳኤይ ባይና ግሾ ድጎፍተ። 40 ኑባ እፆና ኡራይ ኑ ባጋ። ማቶ 12:30፤ ሉቃ 11:23. 41 ታኒ ህንተዉ ቱማ ኦዳይስ፤ ህንተ ታባ ግድያ ግሾ፥ ኦንካ ህንተዉ ታ ሱንꬃን ሀሎ ሃꬅ ኡያናዉ እምኮካ፥ ባ ዎይቱዋ ኤካና። ማቶ 10:42.
ሀራ አሳስ ꬉበ ግዶፓ
(ማቶ 18:6-9፤ ሉቃ 17:1-2)
42 “ታና አማንያ ሀ ጉꬃታፐ እሱዋ ባለꬅያ ኦንካ፥ ጋቻ ዎጋ ዎፃ ባ ቆን ቃችድ፥ አባን ዉልያኮ እያዉ ሎኦ። 43-44 ነ ኩሸይ ነና ባለꬅኮ፥ ቃንፃ ሆላ። ኔኒ ናምኡ ኩሸራ ቶኦና ጋናመ ታማን የገተይሳፈ፥ ዱፃ ኩሸራ ደኡዋ ገሎይ ነዉ ሎኦ። ማቶ 5:30. 45-46 ነ ቶሆይ ነና ባለꬅኮ፥ ቃንፃ ሆላ። ኔኒ ናምኡ ቶሁዋራ ጋናመ ታማን የገተይሳፈ፥ ዎበ ግዳዳ ደኡዋ ገለይስ ነዉ ሎኦ። 47 ነ አይፈይ ነና ባለꬅኮ፥ ዎጫ ከሳ ሆላ። ኔኒ ናምኡ አይፍያራ ጋናመ ታማን የገተይሳፈ፥ እስ አይፍያራ ፆሳ ካዎተꬃ ገለይስ ነዉ ሎኦ። ማቶ 5:29. 48 ያን ኤንታ ምያ ጉፁነይ ሀይቀና፥ ታማይካ ቶኤና። እሳ 66:24.
49 “ያርሾይ ማፅነን ጌየይሳ መላ አስ ኡባይ ታማን ሀርቀታና። 50 ማፅነይ ሎኦ፥ ሽን እ ማልኦና እፅኮ፥ ዛሪድ ዋት ማልኤꬃኔ? ህንተናን ማፅነይ ደኦ። ያንድ፥ እሶይ እሱዋራ ሳሮተꬃን ደእተ” ያግስ። ማቶ 5:13፤ ሉቃ 14:34.

- ማርቆሳ ዎንገላ
- <
- 9
- >

9:2 2 ጰፅ 1:17-18.

9:8 ማቶ 3:17፤ ማር 1:11፤ ሉቃ 3:22.

9:11 ምልክ 4:5፤ ማቶ 11:14.

9:34 ሉቃ 22:24.

9:35 ማቶ 20:26.

9:37 ማቶ 10:40፤ ሉቃ 10:16፤ ዮሀ 13:20.

9:40 ማቶ 12:30፤ ሉቃ 11:23.

9:41 ማቶ 10:42.

9:43-44 ማቶ 5:30.

9:47 ማቶ 5:29.

9:48 እሳ 66:24.

9:50 ማቶ 5:13፤ ሉቃ 14:34.

© 2024 TWFTW